projecte-aina/catalan_government_crawling huggingface dataset:
L'Autoritat Catalana de la Competència (ACCO) ha adoptat la resolució d'arxivament de la denúncia contra l'Ajuntament de Sant Llorenç d'Hortons, per un grup de regidors, relativa a diverses actuacions en l'àmbit de la contractació pública de serveis de defensa jurídica i assessorament urbanístic i de recollida de residus i deixalleria municipal.
L'Autoritat Catalana de la Competència (ACCO) ha adoptat la resolució de terminació convencional del procediment sancionador número 63/2014 per la qual declara vinculants els compromisos proposats per l'Ajuntament de La Seu d'Urgell, de modificació de la normativa local reguladora de la Fira de Sant Ermengol, per tal d'eliminar restriccions de la competència en les condicions de participació dels expositors a l'esmentat certamen firal.
L'ACCO ha adoptat la resolució de l'expedient 40/2011 SERVEIS FUNERARIS DE LLOBREGAT, on es declara acreditada la realització de conductes infractores de l'article 1 de la Llei de defensa de la competència per part d'una empresa de serveis funeraris, l'Ajuntament de L'Hospitalet de Llobregat i alguns centres sanitaris dependents de l'Institut Català de la Salut, l'Institut Català d'Oncologia i el Consorci Sanitari Integral que haurien obstaculitzat injustificadament la competència en la prestació del servei funerari de trasllat de difunts amb origen en els susdits centres hospitalaris.
Revisió: S'han interposat contra la resolució de l'expedient 40/2011 els recursos següents:
L'Autoritat Catalana de la Competència acorda l'arxivament de les actuacions seguides com a conseqüència d'una denúncia contra EMPRESA PLANA SL, per considerar que no existeixen indicis d'infracció de la Llei 15/2007, de 3 de juliol, de defensa de la competència, en l'àmbit de la prestació de serveis de transport discrecional i/o turístic de viatgers per carretera.
L'òrgan resolutori de l'ACCO ha adoptat la resolució de l'expedient de vigilància V 13/2003 DIR vs.
UB, per la qual declara que la Universitat de Barcelona (Servei d'Esports), ha incomplert l'Acord de terminació convencional signat el 22 de juliol de 2005 per l'Associació de Clubs de Fitness, la Universitat de Barcelona i l'extinta Direcció General de Defensa de la Competència, incorrent en la infracció establerta a l'article 62.4.c) de la Llei 15/2007, de 3 de juliol, de defensa de la competència.
L'Acord tenia per objecte evitar una futura afectació de la competència mitjançant l'extralimitació del Servei d'Esports de la UB cap a la comunitat extrauniversitària, és a dir, l'ampliació dels col·lectius que podien gaudir d'una tarifa reduïda per la utilització del servei esportiu sense formar part, pròpiament, de la comunitat universitària de la UB.
Resolució anul·lada parcialment per la sentència de 16 d'abril de 2018 del Tribunal Superior de Justícia de Catalunya, Sala contenciosa administrativa, que resol el recurs núm. 350/2015 interposat per l'Associació de Clubs de Fitness.
El Tribunal Català de Defensa de la Competència de l'Autoritat Catalana de la Competència (TCDC de l'ACCO) acorda l'arxivament de les actuacions seguides com a conseqüència d'una denúncia contra Centros Comerciales Carrefour SA, per considerar que en la seva actuació no existeixen indicis d'infracció de la Llei 15/2007, de 3 de juliol, de defensa de la competència.
El Tribunal Català de Defensa de la Competència de l'Autoritat Catalana de la Competència (TCDC de l'ACCO) declara que el Col·legi d'Economistes de Catalunya ha complert amb les obligacions que li van ser imposades per la Resolució de vigilància, de 22 de març de 2011 (expedient V 12/2009 - Col·legi d'Economistes de Catalunya).
El Tribunal Català de Defensa de la Competència de l'Autoritat Catalana de la Competència (TCDC de l'ACCO) resol el recurs administratiu interposat contra la provisió de denegació de la sol·licitud de confidencialitat de determinada informació, aportada per la persona recurrent, adoptada en el marc de l'expedient sancionador número 26/2010, Guies de turisme de Catalunya.
L'òrgan resolutori acorda no admetre el recurs per haver estat interposat extemporàniament.
El Tribunal Català de Defensa de la Competència de l'Autoritat Catalana de la Competència acorda denegar la mesura cautelar sol·licitada en el marc de l'expedient sancionador número 28/2010 incoat contra la Federació Catalana d'Indústries de la Carn (FECIC) i la Asociación Nacional de Almacenes Frigoríficos y Salas de Despiece (ANAFRIC).
L'òrgan resolutori de l'Autoritat Catalana de la Competència declara acreditada la comissió per part del Col·legi d'Agents de la Propietat Immobiliària de Barcelona d'una pluralitat de conductes contràries a la prohibició establerta, bé a l'article 1.1. de la Llei 16/1989, de 17 de juliol, bé a l'article 1.1 de la Llei 15/2007, de 3 de juliol, de defensa de la competència, consistents en l'adopció d'unes decisions manifestades en acords dels òrgans de govern traslladats a la normativa col·legial.
Revisió jurisdiccional: Resolució anul·lada parcialment per la sentència de 27 de juliol de 2017 de la Sala contenciosa administrativa del Tribunal Suprem, Secció tercera, que resol el recurs de cassació núm. 956/2015, interposat contra la sentència de 8 de gener de 2015 del Tribunal Superior de Justícia de Catalunya estimatòria del recurs núm. 283/2012, interposat pel Col·legi d'Agents de la Propietat Immobiliària de Barcelona i Província (COAPI).
Sentència TSJC: Consulteu la sentència, de 8 de gener de 2015, del Tribunal Superior de Justícia de Catalunya.
Sentència TS: Consulteu la sentència, de 27 de juliol de 2017, del Tribunal Suprem.
L'òrgan de resolució de l'Autoritat Catalana de la Competència acorda declarar acreditada la comissió, per part del Col·legi Oficial de Gestors Administratius de Catalunya, de tres conductes constitutives d'infraccions de l'article 1.1 de la Llei 15/2007, de 3 de juliol, de defensa de la competència, consistents.
La primera, en l'adopció d'una decisió en forma d'acords de la seva junta general adoptats l'any 2009 d'aprovació dels estatuts vigents del Col·legi i, en concret, d'uns articles que restringeixen l'accés o l'exercici de la professió de gestor administratiu.
La segona conducta, consisteix en una recomanació col·lectiva d'honoraris dirigida als col·legiats durant els exercicis 2007, 2008 i 2009.
Finalment, pel que fa a la tercera, consisteix en la dilació durant més de tres anys en l'atorgament a un col·legiat de l'accés a la plataforma A9, per a la realització de tràmits telemàtics davant la Prefectura de Trànsit.
Resolució anul·lada parcialment respecte la primera de les tres infraccions imputades (aprovació dels estatuts col·legials) per la Sentència del Tribunal Superior de Justícia de Catalunya de 27 de juny de 2016, que resol el recurs contenciós administratiu número 35/2013, interposat pel Col·legi Oficial de Gestors Administratius de Catalunya i Gestores 1880, SAU.
L'òrgan de resolució de l'Autoritat Catalana de la Competència acorda, de conformitat amb l'article 54 de la Llei 15/2007, de 3 de juliol, de defensa de la competència, en el marc d'un procediment sancionador incoat contra el Col·legi Oficial de Gestors Administratius de Catalunya (COGAC) i la Societat Gestores 1880 SAU, l'adopció de la mesura cautelar consistent a ordenar que les entitats esmentades facilitin a un gestor administratiu col·legiat, l'accés a la plataforma informàtica necessària per a realitzar tràmits telemàtics davant les prefectures de trànsit.
Revisió: Acordat l'arxivament de les actuacions corresponents al recurs contenciós administratiu número 258/2011, interposat davant el Tribunal Superior de Justícia de Catalunya, amb motiu del desistiment del Col·legi Oficial de Gestors Administratius de Catalunya i de Gestores 1880 SAU.
El Tribunal Català de Defensa de la Competència de l'Autoritat Catalana de la Competència (TCDC de l'ACCO) declara, d'acord amb l'apartat c) de l'article 53.1 de la Llei 15/2007, de 3 de juliol, de defensa de la competència, que no resulta acreditada l'existència d'una conducta imputable a Fira Internacional de Barcelona d'abús de posició dominant, prohibida per l'article 2 de la Llei 15/2007.
Els fets denunciats en l'expedient, per l'Associació Espanyola de Màrqueting Firal, consisteixen en un conjunt d'actuacions per part de Fira, que suposadament discriminaven els associats de l'Associació en relació amb Servifira en la prestació de serveis als expositors en els esdeveniments que es desenvolupen en les instal·lacions firals.
El TCDC de l'ACCO afirma que, donat que no resulta acreditat que Fira gaudeixi de posició de domini i que, per tant, pugui haver infringit l'article 2 de la LDC, a criteri d'aquest Tribunal, les actuacions de Fira que han estat denunciades només es poden veure com a decisions que formen part de l'estratègia empresarial que un operador econòmic lliurement pot adoptar.
Resolució confirmada íntegrament per la sentència, de 15 d'octubre de 2012, del Tribunal Superior de Justícia de Catalunya que desestima el recurs contenciós administratiu núm. 438/2010, interposat per l'Asociación Española de Marketing Ferial (AIMFE).
El Tribunal Català de Defensa de la Competència de l'Autoritat Catalana de la Competència (TCC de l'ACCO) acorda l'arxivament de la denúncia presentada pel Gremi d'Empresaris de Cinemes de Catalunya contra l'Ajuntament de Barcelona, per considerar que no existeixen indicis d'infracció de la Llei 15/2007, de 17 de juliol, de defensa de la competència.
La conducta de l'Ajuntament de Barcelona, consistent a la projecció gratuïta de pel·lícules a l'equipament multimèdia del districte de Sants-Montjuïc, ni constitueix un acord col·lusori prohibit per l'article 1.1.d) de la Llei 15/2007 ni es pot qualificar com un acte de competència deslleial i, en conseqüència, no infringeix l'article 3 de la llei.
Resolució confirmada íntegrament per la sentència de 20 de setembre de 2012 del Tribunal Superior de Justícia de Catalunya, que desestima el recurs contenciós administratiu núm. 317/2010, interposat pel Gremi d'Empresaris del Cinema de Catalunya.
El Tribunal Català de Defensa de la Competència de l'Autoritat Catalana de la Competència (TCDC de l'ACCO) acorda l'arxivament de la denúncia presentada pel Gremi d'Empresaris de Cinemes de Catalunya contra l'Ajuntament de Badalona, per considerar que no existeixen indicis d'infracció de la Llei 15/2007, de 17 de juliol, de defensa de la competència.
La conducta de l'Ajuntament de Badalona, consistent a la projecció gratuïta de pel·lícules a un centre esportiu de Badalona, ni constitueix un acord col·lusori prohibit per l'article 1.1.d) de la Llei 15/2007 ni es pot qualificar com un acte de competència deslleial i, en conseqüència, no infringeix l'article 3 de la llei.
Resolució confirmada íntegrament per la sentència de 20 de febrer de 2013 del Tribunal Superior de Justícia de Catalunya, que desestima el recurs contenciós administratiu número 264/2010 interposat pel Gremi d'Empresaris de Cinema de Catalunya.
El Tribunal Català de Defensa de la Competència de l'Autoritat Catalana de la Competència (TCDC de l'ACCO) ha acordat la terminació convencional del procediment sancionador corresponent a l'expedient 30/2011 - Sistemes d'externalització d'atorgament de llicències municipals.
Les entitats presumptament infractores, diversos ajuntaments i col·legis professionals, havien signat un seguit de convenis relacionats amb determinades funcions de control i supervisió de treballs professionals per a l'agilització dels procediments de concessió de determinades llicències administratives municipals que propiciaven reserves d'activitat injustificades, a favor dels col·legis professionals signataris, respecte d'altres entitats o professionals aptes per a la prestació de determinats serveis relacionats amb l'atorgament de llicències.
L'ACCO considera que els compromisos presentats per les entitats afectades són suficients per resoldre els possibles efectes sobre la competència derivats de les conductes descrites i que queda garantit l'interès públic, atès que el compliment dels compromisos suposa l'obertura del mercat dels serveis relacionats amb l'atorgament de llicències municipals.
El Tribunal Català de Defensa de la Competència de l'Autoritat Catalana de la Competència (TCDC de l'ACCO) declara que en aquest expedient no ha resultat acreditada l'existència de cap conducta prohibida pels articles 1, 2 o 3 de la Llei 15/2007, de 3 de juliol, de defensa de la competència, com a conseqüència de la denúncia presentada per UNIVERSAL GASWORKS SA contra GAS NATURAL SDG SA, i GAS NATURAL DISTRIBUCIÓN SA.
El TCDC considera que cap de les conductes denunciades pot ser subsumida en la prohibició de conductes col·lusòries continguda a l'article 1.1 de la LDC, doncs ni el denunciat engany (no acreditat) dels clients de la denunciant, ni el tampoc acreditat canvi de companyia subministradora de gas sense comptar amb el consentiment dels clients de la denunciant ni, finalment, el desmuntatge dels comptadors de la denunciant sense que la denunciada li comuniqués prèviament el canvi de companyia subministradora, poden ser qualificats de conductes col·lusòries.
D'altra banda, descartada l'existència de posició de domini en el mercat de referència per part de GAS NATURAL SDG SA o de GAS NATURAL DISTRIBUCIÓN SA, el TCDC manté que no és possible qualificar les conductes denunciades com a constitutives d'una explotació abusiva d'una posició de domini en el mercat de referència, quan aquella no està present.
Finalment, tampoc les conductes denunciades poden ser subsumides en la prohibició de l'article 3 de la LDC, referida a determinats actes de competència deslleial, perquè per considerar que s'ha produït un engany no és suficient afirmar aquest fet, sinó que és imprescindible acreditar la manifestació o manifestacions que el van produir o que eren idònies per produir l'engany, i aquesta acreditació no s'ha realitzat.
Consulteu la SENTÈNCIA, de 21 de març de 2013, del Tribunal Superior de Justícia de Catalunya.
El Tribunal Català de Defensa de la Competència de l'Autoritat Catalana de la Competència (TCDC de l'ACCO) acorda no admetre el recurs interposat per la Companyia d'Aigües de Sabadell SA (CASSA) contra l'acte de la directora general de l'ACCO de 18 d'octubre de 2010, segons el qual li comunicava que es considerava que no hi havia indicis que l'operació de concentració econòmica consistent en l'adquisició mitjançant una Oferta Pública d'Adquisició (OPA) dirigida a la totalitat de les accions representatives del capital social de CASSA per part de la Societat General d'Aigües de Barcelona SA (AGBAR), estigués subjecta a l'obligació de notificació pel fet de no superar els llindars previstos a l'article 8 de la Llei 15/2007, de 3 de juliol, de defensa de la competència (LDC).
L'òrgan resolutori de l'ACCO considera que no concorren els requisits d'admissibilitat del recurs, en concret els establerts als articles 42.1 de la LDC i 107 de la Llei 30/1992, de 26 de novembre, de règim jurídic de les Administracions públiques i del procediment administratiu comú.
El Tribunal Català de Defensa de la Competència de l'Autoritat Catalana de la competència (TCDC de l'ACCO) declara que no és procedent la incoació d'un procediment sancionador contra el Gremi de Restauració de Barcelona i acorda l'arxivament de les actuacions seguides a l'expedient núm. 3/2009, per considerar que no hi ha indicis d'infracció de la Llei 16/1989, de 17 de juliol, de defensa de la competència.
L'òrgan resolutori de l'ACCO entén que el Gremi de Restauració de Barcelona, quan recomana rebutjar l'oferta del Banc Santander Central Hispano per a la instal·lació d'un nou TPV (datàfon), actua en defensa dels interessos econòmics de les empreses afiliades d'acord amb la funció que li atribueix l'article 7è, apartat a) dels seus estatuts, i no amb l'objecte de reduir la competència en el mercat.
Així, les condicions econòmiques de les targetes electròniques lligades a aquesta entitat financera eren desfavorables per als restauradors en comparació amb el sistema de vals de menjar, i la recomanació del Gremi fa referència únicament a les condicions desfavorables del datàfon sense que s'acrediti cap estratègia dirigida a eliminar o reduir la presència de competidors en el mercat.
Finalment, el Tribunal comparteix el raonament de l'òrgan instructor quan afirma que els efectes anticompetitius que va produir aquesta recomanació no són rellevants.
El Tribunal Català de Defensa de la Competència de l'Autoritat Catalana de la Competència (TCDC de l'ACCO) acorda, a l'empara de l'article 52 de la Llei 15/2007, de 3 de juliol, de defensa de la competència, la terminació convencional del procediment sancionador corresponent a l'expedient 13/2009 incoat contra l'Ajuntament de Solsona i declara vinculants els compromisos presentats per l'Ajuntament en els termes recollits al fonament jurídic tercer de la resolució.
El Tribunal Català de Defensa de la Competència de l'Autoritat Catalana de la Competència (TCDC de l'ACCO) resol que no procedeix la incoació d'un procediment sancionador contra el Consolat General d'Itàlia a Barcelona i acorda l'arxivament de les actuacions seguides a l'expedient 18/2009, per considerar que no hi ha indicis d'infracció de la Llei 15/2007, de 3 de juliol, de defensa de la competència.
En concret, l'Associació de Traductors i Intèrprets Jurats de Catalunya (ATIJC) denunciava el Consolat per la seva actuació de recomanar com a traductors de llengua italiana de confiança només quatre persones de la llista de vint-i-tres traductors habilitats per la Generalitat de Catalunya i el Ministeri d'Afers Estrangers.
L'òrgan resolutori de l'ACCO entén que l'actuació del Consolat respon a una de les funcions pròpies dels consolats, com és la de "prestar ajut i assistència als nacionals de l'Estat que envia, siguin persones físiques o jurídiques" (article 5.e del Conveni de Viena de relacions consulars, de 24 d'abril de 1963), de manera que llur actuació no té per objecte o efecte limitar la competència en el mercat de traduccions jurades en llengua italiana.
El Tribunal Català de Defensa de la Competència, òrgan resolutori de l'Autoritat Catalana de la Competència, acorda declarar que l'Ajuntament de Solsona ha incomplert, en els termes establerts en el fonament jurídic tercer de la Resolució, el compromís declarat vinculant per la Resolució del Tribunal Català de Defensa de la Competència de l'ACCO de 30 de setembre de 2012, de terminació convencional de l'expedient 13/2009 - Ajuntament de Solsona, d'eliminació del concepte recaptatori « obrir i tancar el tanatori a funeràries privades », taxa que es va considerar anticompetitiva atès que comportava un cost afegit per a les funeràries privades en relació amb les taxes que havien de suportar els serveis funeraris municipals.
El Tribunal Català de Defensa de la Competència de l'Autoritat Catalana de la Competència (TCDC de l'ACCO) acorda, de conformitat amb l'article 52 de la Llei 15/2007, de 3 de juliol, de defensa de la competència, la terminació convencional del procediment sancionador incoat contra el Patronat de Fires de Mollerussa.
L'òrgan resolutori de l'ACCO declara vinculants per al Patronat els compromisos presentats en els termes recollits al fonament jurídic quart de la resolució i que tenen per objecte no limitar la participació de diversos expositors com a representants d'una mateixa marca al Saló de l'Automòbil que se celebra en el marc de la Fira de Sant Josep de Mollerussa.
Es considera que els compromisos del Patronat resolen els efectes sobre la competència derivats de la conducta objecte de l'expedient sancionador i que queda suficientment garantit l'interès públic.
El Tribunal Català de Defensa de la Competència de l'Autoritat Catalana de la Competència (TCDC de l'ACCO) ha adoptat una resolució per la qual acorda la finalització de la vigilància del compliment dels compromisos declarats vinculants per a Fira de Mollerussa per la resolució de 15 de novembre de 2011, de terminació convencional de l'expedient número 24/2010 - Patronat Fires de Mollerussa.
Els compromisos tenien per objecte fer possible la participació de diversos expositors en representació d'una mateixa marca al Saló de l'Automòbil de la Fira de Sant Josep de Mollerussa.
L'òrgan de resolució acorda també, de conformitat amb els articles 41.2 i 62.4.c) de la Llei 15/2007, de 3 de juliol, de defensa de la competència, instar la incoació d'un procediment sancionador contra Fira de Mollerussa pel incompliment de l'obligació de presentar dins de termini determinats justificants del compliment dels compromisos establerts a la resolució de terminació convencional de l'expedient 24/2010.
El Tribunal Català de Defensa de la Competència de l'Autoritat Catalana de la Competència (TCDC de l'ACCO) ha acordat la terminació convencional del procediment sancionador corresponent a l'expedient 31/2011 - Ajuntament de Barcelona.
El TCDC de l'ACCO considera que els compromisos presentats per l'entitat municipal són suficients per resoldre els possibles efectes sobre la competència derivats de conductes restrictives de la competència i que queda garantit l'interès públic ja que el compliment dels compromisos suposa l'eliminació de restriccions en l'àmbit de la prestació de serveis funeraris.
El Ple del Tribunal Català de Defensa de la Competència de l'Autoritat Catalana de la Competència declara que els compromisos presentats en el marc de l'expedient sancionador 9/2009 pel Consell dels Col·legis d'Advocats de Catalunya i els col·legis d'advocats de Barcelona, Lleida, Terrassa i Figueres no garanteixen suficientment l'interès públic i no són aptes per resoldre la terminació convencional de l'expedient sancionador.
En conseqüència, insta la Direcció General de l'Autoritat Catalana de la Competència (DG ACCO) perquè continuï la tramitació del procediment.
Així mateix, s'acorda que la DG ACCO realitzi les actuacions necessàries per tal d'esbrinar si hi ha indicis d'infracció de la Llei 15/2007, de 3 de juliol, de defensa de la competència, en el conjunt de la normativa col·legial que regula la publicitat.
Revisió: El Tribunal Superior de Justícia de Catalunya ha acordat no admetre el recurs contenciós administratiu número 283/2011 interposat, contra la resolució, pel Consell i els col·legis d'advocats per considerar que la resolució no és un acte de tràmit que pugui ser objecte de recurs contenciós administratiu de conformitat amb els requisits d'impugnabilitat establerts a l'article 25.1 de la Llei jurisdiccional.
Consulteu aquesta SENTÈNCIA D'INADMISSIBILITAT.
El Tribunal Català de Defensa de la Competència de l'Autoritat Catalana de la Competència (TCDC de l'ACCO) acorda l'arxivament de les actuacions seguides com a conseqüència de la denúncia de l'Ajuntament de Querol contra el Consell Regulador de la Denominació d'Origen Penedès, l'Institut Català de la Vinya i el Vi (INCAVI) i el Departament d'Agricultura, Ramaderia, Pesca, Alimentació i Medi Natural de la Generalitat de Catalunya, relacionada amb les reiterades sol·licituds de l'Ajuntament respecte la inclusió d'aquest terme municipal dins la zona de producció de la Denominació d'Origen Penedès.
El TCDC l'ACCO manifesta que en l'assumpte de referència no s'aprecia l'existència d'indicis d'infracció de la Llei 15/2007, de 3 de juliol, de defensa de la competència.
Resolució confirmada íntegrament per la sentència de 26 de setembre de 2016 del Tribunal Superior de Justícia de Catalunya, que resol el recurs contenciós administratiu núm. 280/13, interposat pel Ajuntament de Querol.
L'òrgan de resolució de l'Autoritat Catalana de la Competència declara la comissió per part de Guionistes Associats de Catalunya d'unes conductes constitutives d'infracció de l'apartat a) de l'article 1.1 de la Llei de defensa de la competència, consistents en recomanacions col·lectives concretades en l'elaboració i difusió d'honoraris orientatius de preus dels guionistes i de condicions comercials dels contractes de guió.
Revisió: L'entitat Guionistes Associats de Catalunya ha interposat el recurs contenciós administratiu número 257/2013 davant el Tribunal Superior de Justícia de Catalunya.
Sentència: Consulteu la sentència, de 16 de juny de 2016, del Tribunal Superior de Justícia de Catalunya